Amcu wil Amplats-afleggings met staking keerLede van die Association of Mineworkers and Construction Union (AMCU) gaan Vrydagoggend begin staak in ŉ poging om grootskaalse afleggings by Anglo American Platinum (Amplats) te stuit. Amplats het vroeg in September kennis gegee dat hy 3 300 werknemers as deel van ŉ herstruktureringsproses gaan aflê, terwyl ’n bykomende 1 600 vrywillige skeidingspakkette aangebied sal word. Konsultasies tussen die werkgewer en Amcu, wat nagenoeg 40% van die werknemers by Amplats verteenwoordig, het op ŉ dooiepunt uitgeloop en die vakbond het die werkgewer Maandag van die beplande staking ingelig. Die staking sal na verwagting werksaamhede by Amplats in Rustenburg en in Limpopo ontwrig. Amplats het verlede jaar aangekondig dat hy beplan om 14 000 mense af te lê as deel van ŉ herstruktureringsproses, maar het weens druk deur die regering en vakbonde, die hoeveelheid beplande afleggings tot 4 900 poste beperk.